Κράθις

Ο Κράθις είναι ποταμός της Αχαΐας, στον Καποδιστριακό Δήμο Ακράτας, ο οποίος εντάχθηκε στον Δήμο Αιγιαλείας. Την περίοδο της φραγκικής κυριαρχίας, ο τότε μικρός οικισμός που βρισκόταν κοντά στον ποταμό Κράθι ονομάστηκε Ακράτα (à Krath, στον Κράθι).

Ο ποταμός Κράθις έχει μήκος περί τα 32,6 χιλιόμετραΥΠΕΚΑ 2012, σελ. 42.. Πηγάζει από τον Χελμό έχοντας αρκετές πηγές. Μια τέτοια πηγή, γνωστή από την αρχαιότητα, είναι τα Ύδατα της Στυγός ή Αθάνατο Νερό όπου κατά την παράδοση βαφτίστηκε ο Αχιλλέας για να γίνει άτρωτος. Μια δεύτερη πηγή είναι το Κρυονέρι, στο δάσος της γειτονικής Ζαρούχλας. Τα δύο κύρια ρεύματα του ποταμού ενώνονται στο ύψος του οικισμού της Περιστέρας σε ένα ενιαίο ρεύμα που διασχίζει το ορεινό τοπίο της περιοχής, δημιουργώντας πολλές ελικώσεις στην κοίτη του, μικρούς καταρράκτες και ένα αξιόλογο, πολύ στενό (περίπου 2 μέτρα) και σχετικά βαθύ (περίπου 40 μέτρα) φαράγγι, τον Περιστεριώνα.

Τον Μάρτιο του 1913 συνέβη μια μεγάλη κατολίσθησηΜια περιγραφή του χρονικού της καταστροφής της Συλίβαινας, που παρέσυρε και κατέστρεψε ολοσχερώς το χωριό Συλίβαινα. Τα χώματα της κατολίσθησης έφραξαν προσωρινά την κοίτη του ποταμού Κράθι, δημιουργώντας έτσι μια υπέροχη ορεινή λίμνη, τη Λίμνη Τσιβλού τη γαλήνη της οποίας απολαμβάνουν πολλοί τουρίστες τελευταία.

Ο Κράθις εκβάλλει στον Κορινθιακό κόλπο, ρέοντας από Νότο προς Βορρά. Ανατολικά του δέλτα του βρίσκονται τα Συλιβαινιώτικα, που αποτελούν μεταφορά του παλαιού χωριού Συλίβαινα που υπέστη κατολίσθηση. Δυτικά της εκβολής βρίσκονται τα Ποροβίτσιαν. Και οι δύο αυτοί οικισμοί έχουν υπέροχες παραλίες με βότσαλο που προέρχεται από τις προσχώσεις του Κράθι.

Το όνομα του Κράθι προέρχεται, σύμφωνα με τον Στράβωνα, από το Κίρνασθαι (αναμειγνύω, ενώνω), γιατί ο Κράθις έχει δύο κύρια ρεύματα που ενώνονται στην πορεία. Το ποτάμι κατά καιρούς πλημμυρίζει και προξενεί μεγάλες καταστροφές κυρίως στην παράλια ζώνη του"...προελθόντι δὲ ἀπὸ τοῦ Ἡρακλέους ποταμὸς ἐς θάλασσαν ἐκδίδωσιν ἀέναος ἐξ ὄρους Ἀρκαδικοῦ κατερχόμενος, ὄνομα δὲ αὐτῷ (τε) [καὶ] τῷ ποταμῷ Κρᾶθις καὶ ἔνθα αἱ πηγαὶ τοῦ ποταμοῦ τῷ ὄρει: ἀπὸ ταύτης τῆς Κράθιδος καὶ πρὸς Κρότωνι τῇ ἐν Ἰταλίᾳ ποταμὸς ὄνομα ἔσχηκε. [12] πρὸς δὲ τῇ Ἀχαϊκῇ Κράθιδι Ἀχαιῶν ποτε ᾠκεῖτο Αἰγαὶ πόλις: ἐκλειφθῆναι δὲ αὐτὴν ἀνὰ χρόνον ὑπὸ ἀσθενείας λέγουσι. τούτων δὲ καὶ Ὅμηρος τῶν Αἰγῶν ἐν Ἥρας λόγοις ἐποιήσατο μνήμην,...Παυσανία Αχαϊκά.

 Περιβαλλοντικά προβλήματα 
Το ποτάμι, αν και αποτελεί ένα μοναδικό φυσικό μνημείο για την περιοχή, δεν απολαμβάνει την ανάλογη προσοχή τα τελευταία χρόνια. Τα αντιπλημμυρικά τείχη της παραλιακής ζώνης του ποταμού έχουν σε μεγάλες εκτάσεις γκρεμιστεί, αλλά δεν έχουν ανακατασκευαστεί. Εναποθέσεις σκουπιδιών παρατηρεί κανείς σε πολλά σημεία των όχθων του ποταμού που γειτνιάζει με οικισμούς. Στο ανατολικό τμήμα του δέλτα του ποταμού έχει διαμορφωθεί ένα είδος λωρίδας ιπποδρομιών μήκους 1 χλμ.

Τέλος και κυρίως, το 2010 μπαζώθηκε το μεγαλύτερο μέρος της κοίτης του ποταμού, από το ύψος της γέφυρας της Ν.Ε.Ο Κορίνθου-Πατρών μέχρι και τον οικισμό Καλαμιά, σε ένα μήκος 3-4 χιλιομέτρων, και διαμορφώθηκε έτσι ένας χωματόδρομος μέσω του οποίου μεταφέρονται δομικά υλικά -κυρίως αμμοχάλικο- που παράγονται από τους σπαστήρες του εργοταξίου εταιρείας που δραστηριοποιείται στη δυτική όχθη της κοίτης, περίπου 100 μέτρα χαμηλότερα από το φαράγγι του Περιστεριώνα. Οι ογκώδεις αμμόλοφοι με το αμμοχάλικο και οι συνεχείς εναποθέσεις τόνων λασπωδών υλικών στην κοίτη του Κράθι ολοκληρώνουν την απογοητευτική εικόνα της σύγχρονης παραμέλησής του.

 Παραπομπές 

 Πηγές 

 Υ.Π.Ε.Κ.Α.-Ειδική Γραμματεία Υδάτων, Εφαρμογή Οδηγίας 2007/60/ΕΚ. Προκαταρκτική Αξιολόγηση Κινδύνων Πλημμύρας, Αθήνα 2012. (ηλεκτρονικό έγγραφο)

 Εξωτερικοί σύνδεσμοι 
 Η Λίμνη Τσιβλού 

Κατηγορία:Ποταμοί της Αχαΐας
Κατηγορία:Δήμος Ακράτας
Κατηγορία:Δήμος Αιγιαλείας